
Terra queimada: a destrucción do 
societarismo agrario 


Miguel Cabo Villaverde 


O desartellamento do entramado societario 

A represión levada a cabo a partir do 18 de xullo identifícase ás 
veces dun xeito un tanto reduccionista coa súa faciana máis brutal e 
directa: os paseados, os mortos nas cunetas, vidas de personaxes 
relevantes ou existencias anónimas crebadas por unha violencia que 
non é "cega" nin "irracional", como se escoita decote, senón sistemá- 
tica e dirixida a uns fins ben delimitados, convertida en "instru- 
mento regulador de las relaciones sociales" 2 . Outra cousa é que poña 
ó seu servicio o lado máis escuro do ser humano, o seu potencial 
para as xenreiras, as envexas, o odio en definitíva, pero o ocorrido na 
Galicia da retagarda foi calquera cousa menos un estoupido irrefle- 
xivo de violencia. A represión foi posta en marcha cunha idea clara 
de contía que e contía quen dirixña: todo aquilo que puidera constí- 
tuírse en obstáculo incompatible coa nova orde de cousas que se 
pretendía implantar, mal definida aínda pero que se debía construír 
sobre as ruínas de todo o que significara o quinquenio republicano e 
un avance cara a unha sociedade civil autónoma. Aquí convén 
salientar un feito que condiciona en Galicia por completo o achega- 
mento ó agro: o novo réxime non conta coa complicidade e o aplauso 
dunha porción maioritaria das organizacións agrarias, como ocorreu 
en Alemaña co NSDAP ou na mesma España franquista nas rexións 
onde os sindicatos da CNCA conservasen o seu predominio ou de 
forte implantación carlista 3 . Isto explica en boa medida a exhaustivi- 
dade da represión sobre o societarismo agrario galego, similar a 
outras áreas de predominio das orientacións progresistas e de 
esquerda nas organizacións agrarias, como Cataluña 4 . 

Os sucesivos estudios sobre a represión, do que foi boa mostra 
o congreso que deu pe a esta publicación, van sacando á luz tódalas 
súas facetas, que son moitas máis da mencionada. Só así é posible 
tomar consciencia da profundidade e da permanencia do seu 
impacto sobre a sociedade galega. 

A continuación analizarase o caso concreto do societarismo 
agrario, que xa asistira a outros episodios represivos (1898, 1903, 

1917, 1934), incomparables sen embargo en profundidade, exhaus- 
tívidade e duración co que se abre en xullo de 1936. Anteriormente 
a acción represora dirixíase contra determinados focos xeográficos 
e/ou fraccións dentro do agrarismo consideradas extremistas, tiña 
polo tanto unha intención limitada, de corrección de rumbo. Da 
represión franquista saen en cambio trastocadas as mesmas bases 
sobre as que se construíra o agrarismo nas cinco décadas prece- 
dentes. Tampouco se dirixe exclusivamente contra as sociedades 
das que os directivos ou afiliados se distinguiran na resistencia 
armada ó golpe militar, que foron as menos. Para unha resistencia 
efectiva faltaban o armamento e a coordenación, contra as para- 
noicas teorías conspiratívas xustíficativas da rebelión militar, e se a 
meirande parte do societarismo agrario galego era incompatible 
cos principios defendidos polos vencedores, non fora diseñado 
para combatir con esas armas. 

Plantexaremos o estudio desta cuestión a partir do esquema 
proposto para a represión en xeral por Xulio Prada (1997), que esta- 
blece unha tipoloxía con catro categorías, non sucesivas no tempo 
nin excluíntes, aínda que o seu peso varía nos diferentes momentos 
segundo a distancia que os separe do verán de 1936. A primeira 
sería a "represión paralegal", os paseos e sacas, a forma que predo- 
mina nas semanas inmediatas ó 18 de xullo. Unha vez consolidada 
a situación os golpistas dotaríanse dun marco pseudolegal e a 
represión adquiriría un carácter máis sistemático no marco dun 
novo marco xurídico que culmina na Ley de Responsabilidades 
Políticas de febreiro de 1939; é o que este autor denomina "repre- 
sión institucionalizada". A "represión social", máis a longo prazo e 
con miras á estabilización e aceptación do Réxime, suporía a impo- 
sición dos seus valores e simboloxía e exerceríase a través da 
Igrexa, do contíol dos medios de comunicación e do sistema educa- 
tivo. Por último, a "represión psicolóxica" actuaría a nivel indivi- 
dual, moldeando as súas propias ideas e representacións en 
función das reaccións inducidas polas outías modalidades repre- 
sivas". As catío variantes teñen aplicación no caso do agrarismo. 

A represión paralegal 

A represión paralegal engloba as sacas, paseos, pacas, claudias... 
protagonizadas ben por grupos armados (vencellados á Falanxe, ós 
Requetes, Guardia Cívica, Caballeros de Santiago) ben por mili- 
tares e gardas civís. Nesta fase, a máis espontánea, numerosas 
sociedades agrarias e dirixentes caen baixo o punto de mira dos 
represores. Aínda que a cuantificación sexa imposible polo de 
agora e non se poidan tomar en consideración as infindas variables 
locais, a impresión que se impón é a de que os máis sañudamente 

perseguidos son os agrarios vencellados a organizacións de clase, e 
por suposto aqueles que se distinguiran na resistencia nos 
primeiros días, cando aínda non estaba decantada a situación en 
favor dos golpistas, e nos episodios de conflictividade durante o 
quinquenio republicano, aínda que a correlación non se cumpra en 
todos os casos. Resulta un exercicio de adiviñación un tanto ocioso, 
sen embargo, tratar de discemir en que medida a acción dos repre- 
sores contra unha persoa determinada fora estimulada pola súa 
condición de líder agrario, de persoa de esquerdas ou por algún 
factor particular. 

Tomemos como exemplo o caso dun de tantos mortos anónimos 
daquel verán, o mestre da parroquia de Nemenzo, no concello 
coruñés de Enfesta (hoxe incorporado a Santiago). Nese termo 
foron paseadas dúas persoas, e o valenciano Eliseo Pinto foi unha 
delas, a mans dun grupo chegado a estes efectos da zona de Ordes, 
segundo o habitual expediente de se intercambiar as zonas de 
actuación para estes macabros fins. Ninguén pode cuantificar en 
que medida o seu asasinato foi motivado pola súa condición de 
home de esquerdas (animador sucesivamente das agrupacións 
locais socialista, radical-socialista e de IR), de directivo agrario 
(directivo da Sociedade de Agricultores de Enfesta e da Federación 
Municipal), de mestre identificado co ideario republicano, ou de 
mediador ante a Administración dos obreiros e campesiños locais 
(asesoramento á hora de redactar regulamentos e trámites legais, 
denuncia de actuacións abusivas da alcaldía e a garda civil...) 5 

Os locais dalgunhas sociedades agrarias, as máis significada- 
mente esquerdistas, son rexistrados e saqueados nestas primeiras 
semanas por grupos incontrolados. O resto suspendería por precau- 
ción o seu funcionamento en espera de que se clarificase a súa 
situación, de xeito que o groso das sociedades agrarias vai ser afec- 
tado polas medidas gobernativas dictadas dende Burgos a 
mediados de agosto de 1936. A Federación Agraria de Ortigueira, 
que tiña como cabeza visible ó ex-ministro Leandro Pita Romero, 
non resulta tan directamente afectada, por exemplo, pola represión 
inicial como os sindicatos cenetistas locais 6 . O seu tumo chegará xa 
en forma de disposicións gobernativas (multas, purga das direc- 
tivas) e unha marcaxe moi de cerca por parte do goberno civil a 
partir da normalización da situación. 

Dos líderes agraristas máis significados, entre os que van ser 
asasinados nesta primeira fase ou ben xa previa condea formal 
salientan varios nomes. Un caso paradigmático de encarnizamento 
é o de Benigno Alvarez, veterinario de Maceda, comunista e dina- 
mizador da ourensá Federación Provincial Campesina 7 . Enrique 
Jaso, un dos líderes históricos do agrarismo tudense, e César López 

Otero, presidente da FPA luguesa, ámbolos dous vencellados 
durante a República á ORGA e a IR 8 . Antón Alonso Ríos, o único 
deputado agrario da historia de Galicia e que organizara a resis- 
tencia ó golpe en Tui, escapa da morte tras unha novelesca peri- 
pecia persoal 9 . A lista dos asasinados entre os personaxes relacio- 
nados co movemento agrario sería prolixa e de seguro incompleta: 
Telmo Bemárdez en Redondela, Xoán Xesús González en Santiago, 
Waldo Gil Sansostegui en Vigo, Bernardo Miño Abelenda en 
Betanzos, etc. 

Con todo, semella que a represión na súa forma máis drástica 
de paseos e execucións legais alcanzou proporcionalmente con 
máis intensidade ós elementos obreiros que ós agraristas, sempre 
tomando esta afirmación con carácter xeral 10 . Entre os obxectivos 
prioritarios na fase mal chamada incontrolada non se atoparán os 
agrarios, agás os máis significados dentro das dúas grandes 
centrais sindicais, ó contrario do que sucederá nas zonas latifun- 
distas, onde as altemativas da Reforma Agraria republicana foran 
enconando as relacións sociais ata extremos explosivos. 

Represión institucionalizada 

A mediados de agosto de 1936 a Junta de Defensa Nacional (a 
partir de outubro Junta Técnica del Estado ) vai emitir unha disposi- 
ción ordeando a clausura e a incautación dos bens das organiza- 
cións de todo tipo de ideoloxía contraria ó Glorioso Movimiento 
Nacional. Un decreto con data 13 de setembro de 1936 ilegalizaba ós 
partidos e organizacións da FP, a incautación dos seus bens, o 
sometemento a expedientes de responsabilidades civís a tódolos 
seus responsables e a depuración do funcionariado público. Outro 
militarizaba en decembro de 1936, someténdoos ó Código de 
Xustiza Militar, ós membros das diferentes milicias que colabo- 
raban cos militares, e o Decreto de 10-1-1937 creaba en cada capital 
de provincia unha Comisión de incautación de bienes. A represión 
vaise dotar dunha apariencia pseudolegal coroada coa Lei de 
Responsabilidades Políticas pouco antes do remate da guerra. 

Resulta difícil calcular que proporción das sociedades agrarias 
existentes en 1936 foron clausuradas ou mesmo simplemente 
deixaron de funcionar sen notificalo ó goberno civil. Para a 
provincia da Coruña, Lourenzo Fernández Prieto calcula esa 
porcentaxe nun 70%, aínda que a fonte na que se basea presenta 
diversas deficiencias 11 . Localizamos documentación sobre clausura 
e confiscacións de bens de sociedades nas catro provincias galegas, 
pero a dificultade estriba en que se trata de datos parciais, en espe- 
cial para a de Ourense. A traxectoria do agrarismo nos anos previos 
a 1936 lévanos a pensar que a porcentaxe de sociedades que 

puideron seguir funcionando con posterioridade a esa data tivo 
que ser baixísima en Pontevedra e Ourense, onde sindicatos cató- 
licos e mutuas gandeiras supuñan unha parte moi reducida do 
total de sociedades. A taxa de supervivencia, por así dicilo, sería 
moito menor en todo caso que na Coruña e sobre todo en Lugo. 

A supervivencia dos sindicatos católicos e as mutuas gandeiras 
é tolerada, mentres as sociedades non clasificables nunha destas 
categorías nin ligadas a organizacións da Fronte Popular (polo 
tanto non disoltas automaticamente) veranse forzadas a unha serie 
de adaptacións: 

► Cambio de denominación, coa supresión de calificativos 
como republicano, e reforma a de determinados artigos dos 
regulamentos, todos aqueles que puidesen ser interpretados 
como un compromiso coa defensa dos valores republicanos, 
laicos e democráticos 12 . 

► Refuxio en actividades de perfil baixo, como o mutualismo 
gandeiro. 

► Colaboración de xeito forzoso con subscricións (en favor do 
Exército, para a doazón do Pazo de Meirás ó Caudillo), nalgiins 
casos compromentendo seriamente a viabilidade futura da 
sociedade por falta de recursos 13 . 

► Cumprimento moito máis estricto que en épocas anteriores 
dos trámites sinalados pola lei de Asociacións, como o envío 
da lista nominal de socios, actas de renovación das directivas... 

► Aprobación previa das directivas por parte dos gobernos 
civís, que actuarán de acordo cos informes do posto da garda 
civil da localidade, a alcaldía, ou Falange e o clero locais. A 
frecuencia coa que se citan antecedentes esquerdistas nos 
directivos das sociedades supervivintes, e iso tendo en conta 
que as máis abertamente esquerdistas xa foran disoltas, indica 
claramente a tonalidade que predominaba no compromiso 
político do liderazgo das sociedades agrarias antes de 1936, e o 
desaproveitamento de cadros directivos formados en décadas 
de experiencia organizativa acumulada por mor do seu 
forzado relevo en moitos casos 14 . 

O conxunto das sociedades agrarias reunira ó longo do tempo 
un patrimonio moi considerable, malia que para moitas delas 
tomadas individualmente non fose así. Na investigación do seu patri- 
monio que se fai dende as Comisións Provinciais de Incautación, 
moitas non pasan dunha modesta canhdade e dalgiins mobles, aínda 
que hai que ter en conta que nos momentos de confusión dos inicios 
da guerra algún directivo podería terse levado consigo fondos ou 

pertenzas da agraria, ou ben ser saqueada esta polos golpistas. 
Noutros casos, en cambio, as sociedades dispuñan de cantidades 
respetables en libretas e contas de aforro en entidades bancarias, de 
bens e útiles de uso colectivo (maquinaria agrícola, sementais, 
básculas para o gando, etc.) e dun considerable patrimonio inmobi- 
liario. Un caso coñecido é o da suntuosa sede da Caja Rural del Lérez, 
pero eran moitas as sociedades que posuían o seu propio local. 
Mentres algunhas celebraban as xuntanzas no domicilio particular 
dalgún directivo, na igrexa parroquial (caso de moitos sindicatos 
católicos), na casa-escola ou en calquera outra sede de circunstan- 
cias, moitas eran as sociedades que conseguiran construír ou 
adquirir o seu propio local. Para sufragalo, recorríase a subscricións 
populares, a doazóns, á axuda quizais dalgunha asociación de 
emigrados en América, a prestacións voluntarias de traballo por 
parte dos socios e ó traballo gratuito dos afiliados que desempe- 
ñasen traballos manuais cualificados como carpinteiros ou 
canteiros. O local convertíase así nun novo punto de referencia da 
comunidade, un novo marco de sociabilidade, e atribuíaselle un 
sentido de logro colectivo e tamén como unha proba da madurez e 
da capacidade de acción da sociedade. 

Diversas inshtucións solicitan apropiarse das sedes das socie- 
dades agrarias clausuradas, e por elas compiten o Exército, a 
Falange e as alcaldías, que usualmente aducen a conveniencia de 
instalar nelas escolas primarias 15 . No concello pontevedrés de 
Redondela, por exemplo, cinco das sociedades clausuradas 
sumaban edificios e solares peritados en máis de 70.000 pesetas 16 . 
Algo parecido ocorre cos talleres do xornal agrario ourensán La 
Zarpa, embargado en virtude do expediente aberto contra o seu 
propietario Basilio Alvarez e desputados entre a Editorial Católica, 
que edita La Región, e á Falanxe, á que se lle entregaran en depósito 
e que os utüizaba para sacar á rúa o periódico Rumbo 17 . Os mobles e 
pertenzas varias son vendidos en pública subhasta, e chama a aten- 
ción o feito de que na documentación consultada concorre a elas 
sempre un só postor. Indubidablemente, o expolio do patrimonio 
societario favoreceu ó Estado, pero tamén ofreceu posibilidades de 
enriquecemento ilícito a particulares que se aproveitaron das moi 
peculiares circunstancias para facerse con bens por debaixo do seu 
valor real, ou para apropiarse directamente deles. Na bisbarra de 
Pontevedra, a represión foi dirixida polo deputado calvosotelista 
Víctor Lis Quibén á fronte da tristemente célebre Guarda Cívica, e 
este é un dos casos nos que o elemento civil leva a iniciativa fronte 
ó militar e á Garda Civil nas tarefas represivas. Con posterioridade 
á orde de clausura dos centros obreiros en agosto de 1936, Lis 
(acompañado ás veces do enxeñeiro forestal Rafael Areses) encár- 

gase persoalmente da recollida dos fondos e documentación das 
sociedades, dirixindo as operacións dende os propios cuarteles da 
Garda Civil e negándose con ameazas a entregar recibos ós diri- 
xentes agrarios que tiñan o atrevemento de solicitárllelo 18 . 

Represión social 

Esta faceta da represión ten unha dimensión primordialmente 
simbólica e de interpretación da realidade. Ven ser a historia escrita 
polos vencedores, e actúa sobre os que viviron os feitos pero tamén 
sobre as seguintes xeracións, xa socializadas no modelo cultural e 
educativo franquista. Para o caso concreto do agrarismo, terá dúas 
manifestacións principais. Aprimeira no terreo dos símbolos, como 
a mencionada modificación dos nomes das sociedades e dos 
artigos dos regulamentos que contradicisen os valores da España 
nacional. A conversión de locais de sociedades agrarias en cuarteis 
das milicias de FET ou en cuarteis para o Exército satisfacía unha 
necesidade material inmediata, pero tamén deixaba claro quen 
impoñía agora as normas de xogo, tratábase da mesma ocupación 
simbólica do territorio inimigo que a reposición solemne dos cruci- 
fixos nas escolas 19 . En Viveiro incluso as sociedades obreiras e agra- 
rias marchan na procesión do Corazón de Xesús dous meses 
despois do comezo da guerra mostrando "sus enseñas rojas aún 
[...] precisamente esas banderas con fondo rojo en una manifesta- 
ción religiosa era símbolo de que al fin terminaran las organiza- 
ciones proletarias en conjuntos de idealidad y sana reivindicación 
aunque se las quiera llevar a la revolución y al materialismo" 20 . 

O principal efecto, e o máis duradeiro, da violencia simbólica 
exercida sobre o agrarismo será a verdadeira damnatio memoriae 
que sufrirá, en primeiro lugar a través do reparto e destrucción do 
seu patrimonio. Xa no plano da representación da realidade, na 
prensa franquista, nos congresos agrícolas ou nas obras de propa- 
ganda como as de Silva Ferreiro e Moure Mariño, o agrarismo será 
presentado dun xeito absolutamente distorsionado. Por unha 
banda remarcaranse os seus aspectos políticos e unha suposta 
subordinación contra natura ó movemento obreiro. Pola outra, 
siléncianse por completo as súas actuacións no eido educativo, 
técnico ou cooperativo, agás puntualmente para sinalar a excep- 
ción do sindicalismo agrario confesional. Cando dende o órgano 
das Hermandades da provincia da Coruña se bote a vista atrás 
para considerar a divulgación agronómica en Galicia con anteriori- 
dade a 1936, este será o cadro que se presente: 

"Durante la República, y a la chita callando, para que no 
creyesen que eran reuniones de 'fascistas', que era el socorrido 
remoquete con que bautizaban a todos los que se reunían para 

defender los intereses dela Patria, se hizo algo de esto por una 
meritísima organización que funcionaba al amparo de la Junta 
Central de Acción Católica. Fue lo único" 21 . 

No seu equivalente en Pontevedra, Agro, as esporádicas 
mencións ás sociedades agrarias de preguerra fanse para cualifi- 
calas de "focos de odios azuzados y avivados por los dirigentes 
que no buscaban con ello otra cosa que fomentar el clima propicio 
para sus apetencias políticas" 22 . Os vellos tópicos do individua- 
lismo e do egoísmo do campesiñado volven ser invocados como 
explicación universal de tódolos problemas do agro galego. 

Todo debía confluír na visión de Galicia con anterioridade a 
1936 como un páramo no que o campesiñado, por descontado 
incapaz de organizarse autonomamente, só era obxecto da aten- 
ción das organizacións políticas e obreiras para empregalo de masa 
de maniobra para os seus propios fins, sen socorrelo xamais nos 
seus verdadeiros problemas. 1936 convertíase así nun verdadeiro 
ano cero, cunha idea fundamental: "la del agradecimiento al 
Caudillo y al Movimiento, que por l a vez en la historia, ha dedi- 
cado una atención preferente al problema del campo gallego, tan 
abandonado eternamente" 23 . As sociedades agrarias de preguerra 
só podían entrar neste esquema como reflexo en negativo das 
virtudes da organización sindical do agro baixo o franquismo 24 . 

Represión psicolóxica 

O resultado da combinación dos mecanismos enumerados ante- 
riormente é a conformación do que ten chamado "mentalidade auto- 
reprimida" entre os contemporáneos dos sucesos, pero transmitida 
ás xeracións posteriores, son as "repercusiones non cuantíficables" 
da represión 25 . Os investigadores máis familiarizados coa historia 
oral son os que teñen conceptuado este fenómeno, gracias á expe- 
riencia das entrevistas con víctimas e represores 26 . É o resultado da 
brutal pedagoxía dos cadáveres deixados nos camiños á vista de 
todos para que servise de escarmento, das humillacións de todo tipo 
(purgas con aceite de ricino, varrer a rúa cunha vasoira...) dos que se 
significaran dalgún xeito social ou politicamente, e da desartícula- 
ción de tantas asociacións xa non só agrarias, senón culturais, depor- 
tívas, polítícas, etc. A moralexa marcada indeleblemente na sensibili- 
dade dos que viviron estes feitos foi a da inconveniencia de organi- 
zarse para a defensa dos propios intereses, de expresarse discon- 
forme cos que mandan. O inconformismo exprésase en formas 
inocuas para o poder, como a emigración, os rumores ou ese estrano 
mecanismo de compensación que constitúen as lendas sobre o final 
cruel dos represores, impunes e incluso recompensados socialmente 
pero que non poden escapar á xustiza final niveladora 27 . 

Paisaxe despois da batalla. O societarismo entre 1936 e a 

constitución das Hermandades 

A política das novas autoridades con respecto ó societarismo 
agrario ven marcada polo seu carácter eminentemente destructivo. 
O obxectivo é o de aniquilar toda forma de asociación hostil ou 
inasimilable e controlar ferreamente ás sociedades que perviven. 
Das medidas que se adoptan durante o período bélico evidénciase 
que máis alá desta vontade de asegurar a retagarda, non se dan 
pasos cara á construcción dunha estructura que veña sustituír o 
destruído. Así por exemplo, os locais, maquinaria, existencias... das 
sociedades clausuradas e das súas seccións cooperativas non se 
reaproveitan en beneficio de novas cooperativas ou institucións 
que as reemplazasen polo menos en parte das súas funcións, senón 
que o legado material do agrarismo se dispersa e se subhasta na 
procura dunha fonte inmediata de financiamento 28 . 

A fase de construcción tarda moito en chegar e faino mediante 
un proceso nada doado e inzado de resistencias, de xeito que non 
culmina ata a segunda metade dos anos corenta. Unha razón de 
peso é que a Igrexa non cederá tan facilmente as súas posicións no 
agro como os escasos reductos que conservaba entre os obreiros (a 
CESO). O camiño é moito máis lento e problemático que para o 
sindicalismo obreiro, coa absorción neste caso dos restos do sindi- 
calismo non de clase no sindicalismo vertícal en maio de 1938. 

Ata rematada a guerra civil non sae á luz a lei de unidade 
sindical (26-1-1940), desenvolvida a partir dos principios enume- 
rados no Fuero del Trabajo (Unidade, Totalidade e Xerarquía). Ano 
e medio despois, a lei de 2-IX-1941 derroga a lei de sindicatos de 
1906 e incorpora á CNCA e á Liga Nacional de Campesinos de 
Antonio Monedero á Organización Sindical. Sen embargo, a 
CNCA vai facer un derradeiro esforzo por manter a súa autonomía 
fronte ó aparello estatal e o control sobre o seu patrimonio, 
mediante a conversión dos seus sindicatos en cooperativas, apro- 
veitando a posibilidade aberta pola lei de cooperativas de xaneiro 
de 1942, de xeito que en maio dese ano se constitúe a Unión nacional 
de Cooperativas del Campo. A construcción xurídica do modelo fran- 
quista de sindicalismo agrario, e a unificación nel da totalidade das 
variantes supervivintes, retárdase deste xeito ata o definitivo 
decreto de setembro de 1944 sobre as Hermandades e o regula- 
mento de marzo de 1945 que a desenvolve. 

En consecuencia, entre a dominación de Galicia polos militares 
e a implantación definitiva do seu modelo de sindicalismo agrario 
transcorre un período de tempo considerable, no que o baleiro 
deixado pola aniquilación da meirande parte das sociedades agra- 

rias preexistentes vai ser cuberto, só ata certo punto, por dúas vías, 
ningunha delas organizada dende o Estado. 

Cadro 1: Sociedades constituidas entre o is-vn-1936 E 1941. 



SOCIEDADES 

MUTUAS 

TOTAL 

CORUÑA 

71 

33 

104 

Lugo 

12 

0 

12 

PONTEVEDRA 

0 

9 

9 


Fonte: Elaboración propia. 

As asociacións que se fundan neste quinquenio son ou ben 
mutuas gandeiras, ou ben sindicatos católico-agrarios. Os 
modestos pasos da Central Nacional Sindicalista no agro vanse dar 
a base de captar algunhas sociedades e mutuas, e nos anos finais da 
guerra existían algúns núcleos dispersos nos que se conseguira 
certa implantación a través deses procedementos, como na Estrada 
ou Foz. Ün caso importante de busca de continuidade coa situación 
de preguerra prodúcese en Ortigueira, onde entre 1940 e 1941 
vanse ir incorporando os sindicatos da FAO, depurando tan só os 
directivos a nivel federativo, non a nivel local 29 . Xogaría aquí o 
factor da recoñecida eficiencia e tradición destas organizacións, 
pero tamén demostra que a tolerancia cos simpatizantes de forma- 
cións republicano-burguesas era moito máis alta que cos afíns ó 
socialismo ou ó anarquismo. 

O sindicalismo confesional vai recuperar parte do terreo 
perdido dende principios dos anos vinte, aínda que nin sequera 
agora era quen de reintroducirse nas dúas provincias meridionais 30 . 
As Federacións que seguen funcionando durante este período son 
unicamente as da Coruña e Lugo (que absorbe á de Mondoñedo). A 
eclosión de sindicatos na Coruña expresa sen dúbida a desaparición 
da meirande parte daqueles cos que contaba ó inicio da República, 
mentres a modestia das cifras correspondentes a Lugo indicarían 
que non foi tan necesaria a creación de novas entidades porque alí 
sobreviviran mellor os avatares entre 1931 e 1936 31 . A identificación 
coas autoridades de Burgos proporcionaba un manto protector para 
o desenvolvemento das súas actividades ós sindicatos, de xeito que 
hai algún caso de sindicato ó que o comezo da guerra civil 
sorprendeu no medio do tránsito á súa conversión en sociedade non 
confesional e que deu apresuradamente marcha atrás 32 . 

As FCAs galegas, o mesmo que a CNCA no conxunto de 
España, identificáronse de contado co bando rebelde e presen- 

taron as súas credenciais antimarxistas e de perseguidos durante a 
República 33 . A cambio van obter un trato de favor das autoridades 
e o recoñecemento dunha posición vantaxosa no gran negocio que 
se abría para os exportadores de gando co abastecemento de came 
ó Exército franquista. Hai que ter en conta que os mercados 
urbanos tradicionais (Madrid, Barcelona e secundariamente 
Bilbao) quedaran no bando gobernamental, o que ocasionou nos 
primeiros momentos un derrubamento dos prezos. O primeiro 
que obteñen as FCAs, a finais de 1936, é a fixación polos gobemos 
civís de prezos mínimos das feiras, co que se detén a caída libre 
dos mesmos. A seguinte medida, a que verdadeiramente marca a 
relación privilexiada entre as FCAs galegas e a Junta Técnica del 
Estado é o seu nomeamento en febreiro de 1937 como proveedores 
únicos de gando vacún do Exército. Do mesmo xeito, cando se 
creen pola Junta de Burgos as Juntas Reguladoras de Abasto de 
Carne, vaise establecer que estean compostas polo Gobernador 
Civil como presidente e como vocais un representante da 
Intendencia Militar, o enxeñeiro da Sección Agronómica, o 
Inspector Provincial Veterinario e dous vocais gandeiros, un 
nomeado pola FET e outro pola Asociación General de Ganaderos del 
Reino. A excepción será o caso da VIII Región Militar, onde se 
sumará un terceiro vocal gandeiro, posto reservado ós sindicatos 
católicos galegos 34 . 

Os católicos sacan partido desta situación avantaxada para 
comercializar un número de reses maior do que conseguiran en 
ningunha época anterior, o incentivo principal para a fundación de 
novos sindicatos e a revitalización doutros mortecinos durante a 
República 35 . Menor vai ser o éxito na ofensiva que emprenden os 
católicos contra dous dos seus inimigos tradicionais: os intermedia- 
rios do comercio do gando e os sindicatos non confesionais. 
Námbolos dous casos non van vacilar en recorrer á arma da 
denuncia dos antecedentes políticos e da falta de patriotismo e 
incluso sabotaxe do esforzo de guerra por parte dos uns e os 
outros. Por unha banda, os católicos consideran insuficiente a 
limpeza sufrida polas sociedades non confesionais, especialmente 
no caso da Federación Agraria de Ortigueira ("sindicatos laico- 
rojos") 36 . Pola outra, vaise tentar axustar contas co colectivo dos 
tratantes, en especial os de Lugo, que van ser acusados de simpa- 
tías republicanas e de falta de patriotismo, en concreto de especular 
cos prezos pagos ós gandeiros nos primeiros meses da guerra e 
logo prexudicando o abastacemento ó Exército por parte dos cató- 
licos poxando polo gando para comercializalo logo con destino ós 
centros urbanos que quedaran no bando franquista ou se ían incor- 
porando a el. Tamén se solicitaba das autoridades militares a recu- 

peración do Matadoiro de Porriño, confiscado durante a Repúbli- 
ca e nese momento arrendado a particulares entre os que se 
contaban importantes tratantes lugueses. Sen embargo, semella 
que as autoridades de Burgos optaron por non tomar iniciativas 
que distorsionasen a organización dos mercados e ameazasen o 
abastecemento. 

Dende os medios do Movimiento máis apegados á doutrina 
falanxista vaise denunciar a contradicción cos principios do 
Fuero del Trabajo que supuña a persistencia de organizacións 
patronais e das FCAs, mentres as Centrales Nacional-Sindica- 
listas (CNS) facían progresos moi lentamente 37 . O encadramento 
do campesiñado non atoparía sen embargo a súa fórmula defini- 
tiva ata 1943 coas Hermandades de Labradores y Ganaderos. 
Tamén están por confirmar certos indicios de que cando o 
Réxime se sinta seguro e o discurso economicista vaia deixando 
o nacional-sindicalismo convertido en retórica oca, xa entrada a 
década dos cincuenta, recuperaranse para as Hermandades a 
elementos con experiencia no agrarismo non confesional de 
preguerra 38 . 

Notas 

'Este artigo enmárcase dentro do proxecto de investigación "Agricultura atlántica 
en la Península Ibérica y transformaciones dei mundo rural en el siglo XX. 
Condiciones tecnológicas, medioambientales e institucionales de los cambios" 
(BHA2002-01304), investigador principal Lourenzo Femández Prieto. 

2 Mir Curcó, C., "Violencia política, coacción legal y oposición interior", en Sánchez 
Recio (ed„ 1999: 128). 

3 Castillo (1976); Ugarte (1998). Para unha visión xeral do agrarismo galego ata 1936 
Cabo (1998). 

“Mayayo (1995: 181-184). 

5 Bemárdez e Cabo (1997: 344). 

6 Suárez (1993: 35). De feito, o Alzamento sorprende a Pita Romero na Coruña e as 
novas autoridades permitiranlle finalmente exiliarse a través de Portugal. 

7 A Nosa Terra (1996: 34-39). 

8 ANosa Terra (1996: 19-22). Souto Blanco (1997: 359). 

9 Alonso Femández (1994). Antón Alonso Ríos (1996). 

10 Así se deduce para Ponteareas do estudio de Hervés (1991: 44) e para Teo do de 
Domínguez Almansa (1997: 165), pero tamén dos sucesivos estudios locais sobre a 
represión e do de M a .J. Souto (1997) para a provincia de Lugo. 

"Femández Prieto (1993: 56). A fonte son os fondos do gobemo civil da Coruña no 
AHRG, que pecan por minusvaloración do número real de sociedades existentes 
(faltan os datos de concellos enteiros), e en especial dos sindicatos católicos. 

12 Así por exemplo, o Sindicato Republicano Agrícola y Pecuario de San Julián y San 
Salvador de Bastavales (1933, Brión) debe suprimir o primeiro calificativo, e o seu 
presidente apresurarse a aclarar que a súa inclusión debérase meramente a que se 
fundara durante o período republicano; AHRG, mazo 2.053. 

13 A Sociedade de Calo (Teo) doa por diferentes conceptos 11.500 pta. entre 1936 e 
1938 (Domínguez Almansa, 1997: 169). A Unión de labradores de Limodre y comarca 
(1913, Fene) 2.037 pesetas en 1937, que supuñan a quinta parte dos seus ingresos 
dese ano (AHRG, 1856). O carácter punitivo destas doazóns ven reforzado porque 
coñecemos casos de sociedades dereitistas que colaboran con cantidades moito 
menores, como a Asociación de Propietarios de Fincas Rústicas "La Fraternal" de Buján 
(1935, Val do Dubra), que aporta en 1937 5 pta. para o acorazado España; AHRG, 
2053. A subscrición popular a prol da adquisición do Pazo de Meirás foi un 
completo fracaso, de xeito que houbo que recorrer a créditos bancarios que se 
devolverían mediante un recargo na contribución na provincia da Coruña e "dona- 
tivos" como o da devandita sociedade; AGA, Xustiza, caixa 35. 

14 Femández Prieto (1993: 63). 

15 AGA (Arquivo Histórico da Administración, Alcalá de Henares), Xustiza, caixas 
904, 915, 921, 947, 951 e 993. 

16 AGA, Xustiza, caixa 993. 

17 AGA, Xustiza, caixa 947. 

18 AGA, Xustiza, caixa 993. 

19 "Desfixeron canto tiñamos na casa da agraria e incautárona decindo que non era 
nosa. ¡Que a compráramos co diñeiro dos socios i emigrantes na Arxentina!"; transcri- 
ción da entrevista a un antigo socio da SSAA de Bóveda de Amoeiro, en Soutelo e 
Varela (1995: 281). 

20 El Progreso, citado por Blanco Souto (1997: 250). 

21 El Noroeste n°15 (21-VHI-1953). 

““Lanzaban a los hombres del campo a las etemas revueltas, dando como resul- 
tado en muchísimas ocasiones, el que la sangre de nuestros campesinos empapase 
sus tierras. ¿No recuerda usted las víctimas de Sobrado"; "Carta abierta a Manuel 
Martínez (de Pazos)", (E.S. del B.), Agro n°34 (25-VI-1946). 

^Salas Pombo (1944). 

24 0 discurso de Diego Aparicio, delegado provincial de sindicatos de Pontevedra, 
na Asemblea Plenaria da Hermandad Provincial de Labradores en decembro de 
1945 comeza aludindo a que cando apareceu esta "muchos creyeron que la 
Constitución de estas Hermandades era simple juego, un hecho más sin ningún fin 
concreto, y era lógica vuestra desconfianza. Aquellas sociedades agrarias que 

explotaban la credulidad y buena fe del honrado trabajador, tras los años de una 
República que estafaba vuestros intereses mientras hacían su juego buscando el 
medro personal los caciques y líderes políticos Agro n°24 (1-1946). 

^Mir Curcó, en Sánchez Recio (1999: 137). 

26 Prada Rodríguez, ]., "Seixalbo", en Wouters (ed., 1993: 111-129); Soutelo e Varela 
(1995). 

27 Referímonos ás versións populares sobre mortes a mans de alimañas ou de 
guerrilleiros, ou ás lendas sobre as circunstancias misteriosas que rodeaban ós ente- 
rros dos torturadores (como os cabalos que se negaban a portar o féretro). 

28 Só excepcionalmente se toman medidas para que o labor económico dalgunha 
sociedade en concreto non se vise interrompido, como cando se deixa en depósito 
a un particular o touro da Sociedade Agraria de las parroquias de Chacín, 
Mazaricos y Corzón (1923, Mazaricos); AGA, Xustiza, 951. O contraste é claro co 
caso italiano, onde unha táctica común nas campañas fascistas era expulsar das 
cooperativas ós directivos, manter ó persoal técnico e administrativo na medida da 
posible e convocar unha reunión dos socios nas que se aprobase un relevo na direc- 
tiva que conservase unha apariencia de legalidade. 

29 Rosende (1988: 52). 

30 O mapa elaborado por Alberte Martínez (1989: 83) resulta expresivo dabondo a 
este respecto. 

31 Só dúas semanas despois do golpe de Estado a FCA coruñesa facía pública unha 
nota anunciando o seu propósito de fomentar os "sindicatos de orden" no campo 
(El Pueblo Gallego l-VIII-1936). Na Coruña fúndanse dous sindicatos católicos de 
ámbito comarcal, os de Betanzos e A Coruña; Boletín de la Federación Católico- 
Agraria de La Coruña, xaneiro de 1938. Nese mesmo número fálase de 25 SCAs 
fundados só en 1937, e dun total de 15.000 familias asociadas na provincia. Segundo 
datos nese mesmo Boletín, reproducidos da CNCA, a finais de 1937 estarían activos 
86 SCAs da FCA da Coruña, 29 da de Lugo e 38 da de Mondoñedo. En cambio, 
nunha carta-denuncia ó Gobemador Civil da Coruña de maio de 1937, a FCA coru- 
ñesa atribuíase 140 sindicatos, unha mostra máis da pouca fiabilidade das estima- 
cións que da súa propia forza facían as federacións agrarias (AHRG, mazo 2872). 

32 Tal é o caso por exemplo do Sindicato Agrícola Católico de Trasmonte (1919, 
Oroso), que a principios de 1937 acorda a "Reposición en el cargo de Consihario 
al Sr. Cura párroco, dejando sin efecto toda tramitación hecha para la reforma de 
algunos artículos del reglamento, dándose por retirada toda documentación 
presentada en ese sentido". A estrataxema ten éxito, posto que en maio dese ano 
o posto da Garda Civil emite un informe favorable sobre a directiva e o sindicato 
no seu conximto; AHRG, mazo 2872. 

33 V. a Exposición al Generalísimo da CNCA en 1937, reproducida en Castiho (1979: 
475-479). Para Galicia, "Los horrores de la revolución", Galicia Social Agraria n°74 
(VIII-1936), e o conxunto do n°l e único do Boletín da FCA de La Coruña, de 
xaneiro de 1938. De feito, o organizador da Bandera Legionaria Gallega de Falange 
vai ser o secretario da FCA coruñesa Juan Barja de Quiroga, morto na fronte de 
combate en xaneiro de 1937. 

^Boletín FCA La Coruña n°l (1-1938). BOP Coruña (5-1-1938). As misións desas 
Xuntas serían a elaboración de estatísticas de producción e consumo, propoñer 
prezos e vixiar o cumprimento das disposicións legais sobre a materia. 

35 En 1937 72.919 reses cun peso vivo de 15.060.228 kg. e un valor de 18.975.887 
pta; en 1938 estas cifras medran ata 134.255, 34.387.907 e 68.775.814 respectiva- 
mente. Boletín FCA La Coruña n°l (1-1938) e Martínez López (1989: 142). Este 
fluxo de diñeiro vai dar lugar a algún escándalo que sen embargo resulta sote- 
rrado axiña, tal e como se denuncia dende medios falanxistas en 1939, apuntando 
directamente ó consiliario da FCA luguesa Gregorio Saavedra; AGA, Pr.Gob., 
mazo 35. 

36 Carta da FCA da Coruña ó Gobernador Civil da provincia, asinada polo presi- 
dente Constantino Amado Cagiao e con data 28-V-1937; AHRG, mazo 2872. 

37 Queixas neste sentido poden atoparse nos informes para 1939 da Xefatura 
Provincial da FET da Coruña e Lugo; AGA, Pr.Gob, caixa 35. Sobre as CNS, 
Aparicio (1980: 40-41). 

38 Os indicios ós que me refiro son as biografías de persoas concretas, como as 
citadas por Pereiro Leira (1995: 258-260) ou Hervés Saiar (1991: 71). Nos anos 
sesenta deixáronse incluso de esixir os certificados de antecedentes políticos para 
acceder ás directivas. O coñecemento sobre a implantación e funcionamiento real 
das Hermandades en Galicia beneficiarase no medio prazo cando culminen 
diversas investigacións en marcha no marco do proxecto dirixido actualmente polo 
profesor Lourenzo Fernández Prieto no Departamento de Historia 
Contemporánea e de América, en particular as de Daniel Lanero, Anxo Collarte e 
Xosé Penedo. 

